《秋晚杂书三十首》
元代·方回

子云性滑稽，寓意颂酒德。
鸱夷虽胜瓶，岂终无腐日。
子反以此毙，孟公卒自贼。
万物有中道，盍少循轨则。
唐用交州督，畏瘴避远役。
抵死坐不饮，如此固为失。
此齐有孙生，执笔老敕勒。
一夕醉不起，彼亦岂为得。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。